
Omnium,  quibus  uterus,  sive  accidunt  inter  gravidi¬ 
tatem  ,  sive  post  partum ,  obnoxius  est  casuum ,  nullus 
certe  tam  perturbans  atque  infestus  est ,  quam  haemor¬ 
rhagia,  quum  plurimas  feminas  vel  inter  graviditatem, 
vel  in  puerperio  defunctas  hoc  morbo  obiisse  experien¬ 
tia  satis  comprobatum  sit.  Quam  oh  rem ,  quum  pro¬ 
pter  frequentiam  cuique  medico  maximi  esse  debeat 
ponderis,  ego  quoque,  diligentius  in  eo  ut  versarer  in¬ 
ductus  ,  quae  de  eo  monenda  sint,  huic  chartae  tradam. 

;  ’  V  ->■ : -t'  Al,  »  -  _  ■  .  i 

Symptomatologia. 

Haemorrhagia  uteri  interdum  quidem ,  ut  ceterae 
subito  intrat,  saepius  vero  prodromi  praecedunt,  qui 
praecipue  congestiones  ad  organon  affectum  indicant, 
quorumque  praestantissimi  sunt:  dolores  in  femoribus, 
in  regione  lumbali  et  abdomine,  tractus  dolorifici  ar¬ 
tuum,  stranguria,  calor  et  meteorismus  abdominis. 
Ad  haec  non  raro  genitalia  externa  intumescunt,  impe¬ 
tus  coitus  nimius ,  interdum  etiam  pruritus  in  perinaeo, 
tensio  in  mammis  et  secretio  humoris  serosi  e  vagina. 
Non  raro  etiam  status  febrilis  haecce  terrentia  comi¬ 
tatur;  pulsus  frequens  frigus  sequente  calore  etc. 

Ceterum  symptomata  in  variis  haemorrhagiis ,  quoad 
causas,  tempus  et  accidentia,  magnopere  variant,  quo¬ 
circa  sequente  capite  accuratius  de  iis  sermo  erit. 

Differentiae. 

1)  Primum,  si  diagnosin  respicimus,  metrorrha¬ 
gia  aut  est  aperta,  aut  occulta;  in  priori  sanguis  effu¬ 
sus  per  vaginam  extrorsum  defluit ;  diagnosis  ergo  ne 
minime  quidem  dubia  est.  Alterum  fit ,  si  sanguis  ali¬ 
quo  impedimento  quominus  in  lucem  proferatur,  impe¬ 
ditus  vel  in  utero  remanet ,  vel  in  cavum  abdominis  do¬ 
labitur,  et  hic  cognitio  difficillima.  Propterea  manum 
in  vaginam  inferre  debemus  et  contrectare ,  num  ori¬ 
ficium  coagulo  sanguinis  sit  clausum,  quo  remoto  san¬ 
guinis  copia  prorumpet.  Saepenumero  vero  orificium 
non  clausum,  et  tamen  aegrota  subito  expallescit, 
extremitates  frigescunt,  pulsus  considit,  vix  sensibilis 
et  brevi  modo  valde  tardus ,  modo  celerrimus ;  mox  an¬ 
xietas,  anhelatio  et  inquies,  vertigo,  tintinnitus  aurium, 
nausea,  vomitus,  syncope  et  convulsiones  accedunt; 
hic  symptomata,  quae  profusionem  sanguinis  internam 
comitantur,  medicum  ducere  debent.  His  iisdem  signis 
etiam  illae  haemorrhagiae  internae  cognosci  debent, 
quae  ruptura  uteri  vel  tubarum  sanguinem  in  cavum 
abdominis  dimittunt,  quod  vero  similius  adhuc  fit  ea  re, 
quod  in  momento  ruptionis  femina  gravida  dolorem  ob¬ 
tusum  certo  loco  sentit  et  strepitum  crepantem,  quod 
interdum  etiam  a  circumstantibus  percipitur,  audit. 

2)  Durationem,  quod  attinet,  metrorrhagia  modo 
brevius,  modo  longius  tempus  moratur, 

3)  Typus  interdum  intermittens  est,  et  tum  hae- 
morrhagia  sub  forma  febris  perniciosae  intermittentis 
apparet;  saepius  est  remittens;  interdum  periodicus, 
praesertim ,  quum  haemorrhagia  loco  priorum  catame- 
niorum  intrat;  ubi  vero  desorganisationes  haemorrha¬ 
giae  uteri  causa  suat,  facile  habitualis  fit. 

4)  Sanguis  effusus,  si  ex  arteriis  profluxit,  neque 
longius  in  utero  remansit,  arteriosus,  contra  venosus, 
fere  niger,  et  graveolens;  denique  si  fortasse  fluor 
albus  vel  ulceratio  in  utero  exstant,  muco,  pure  sa¬ 
nieque  inquinatus  est. 

5)  Metrorrhagia  modo  simplex,  modo  complicata 
est  cum  aliis  morbis;  idque  quidem  cum  fluore  albo, 
desorganisationibus  uteri,  metritide  acuta  vel  chronica, 
interdum  etiam  cum  febribus  intermittentibus,  biliosis 
et  rheumaticis. 

6)  Gravissima  differentia  indoles  dynamica  est. 
Saepius  enim  eam  invenies  sthenicam,  eamque  apud 
feminas  robustas  et  pletboricas  ex  omnibus  illis  causis, 
quae  omnino  morbis  sthenicis  favent,  exempli  gratia 
cibis  affectionibusque  excitantibus  animum ,  vehemente 
corporis  motu,  et  quae  sunt  cetera.  Haemorrhagiae 
eiusmodi  plerumque  intrant  magno  cum  frigore,  sunt 
fere  semper  intermittentes,  et  plura  vel  pauciora  sym¬ 
ptomata  metritidis  acutae  eas  comitantur.  Liquor  ef¬ 
fusus  primum  serosus  est,  mox  autem  rubrior  fit  et 
postremum  plane  sanguineus.  Haemorrhagia  raro  pro  ¬ 
fusa  fit  et  aegrotae  levamen  affert. 

Haemorrhagia  erethica  plerumque  molestiis  spa¬ 
sticis  ,  pulsu  parvo  et  frequente ,  extremitatibus  algidis 
et  calore  fugace  coniuncta  est.  Femina  aegrota  tin- 

tinnitu  aurium,  scotomatibus  laborat,  modo  rubescit, 
modo  expallescit,  cephalalgiam,  dolores  lumborum, 
nauseam,  horripilationes  et  palpitationem  cordis  queri¬ 
tur.  Haemorrhagia  plerumque  vehementior  quam  sthe- 
nica,  et  tantum  abest,  ut  levaminis  aliquid  aegrotae 
afferat,  ut  eam  debilitet;  imo  si  sanguinis  amissi  copia 
nimia ,  celeriter  omnia  symptomata  profusionis  sangui¬ 
nis  internae  irruunt 

Denique  metrorrhagia  paralytica  ex  causis  et 
symptomatibus  comitantibus  cognoscitur.  Exoritur  prae¬ 
cipue  omnibus  iis  rebus,  quae  sanguinem  deperdunt, 
apud  feminas  laxas,  tumidulas,  easque,  quae  modo 
graves  morbos  superaverunt.  Febris  fere  nunqum  ad¬ 
est,  haemorrhagia  autem  tanta,  ut  aegrota  in  summo 
periculo  versetur,  et  sine  celeri  auxilio  vixdum  vita  ser¬ 
vari  possit. 

Aetiologia. 

Causae  metrorrhagiae  omnino  quidem  eaedem 
sunt,  atque  aliarum  haemorrhagiarum ;  partim  exter¬ 
nae  partim  internae,  omnes  autem  eo  inter  se  conve¬ 
niunt,  quod  morbum  uteri  topicum  haemorrhagiae  fa¬ 
ventem  ,  aut  in  totum  systema  sanguiferum  influentem 
provocant. 

Quod  primum  causas  externas  attinet,  praecipue 
omnes  vehementes  perturbationes  abdominis  hic  nomi¬ 
nandae  sunt,  saltus,  saltatio,  ictus,  porro  coitus  ve¬ 
hementer  vel  saepius  exercitus,  praesertim  tempore, 
quo  solita  catamenia  redire  solebant,  vel  terlio  mense, 
quo  uterus  altius  descendit,  et  a  pene  facile  irritatur ; 

item  pessaria  irritantia,  ascarides  in  vagina,  vomitus 
vehemens,  sternutatio  vel  risus  immodicus;  non  minus 
strophia,  quae  liberum  sanguinis  per  totam  peripheriam 
corporis  circuitum  imo  per  pulmones  et  vasa  abdomina¬ 
lia  impediunt  %  totamque  sanguinis  molem  organa  inter¬ 
na  quaerere  cogunt. 

In  causis,  quae  in  totum  systema  sanguiferum 
influunt,  praecipue  autem  in  illud  uteri,  prae  omnibus 
sunt  numerandae  abusus  potulentorum  spirituosorum  et 
medicaminum  aromaticorum,  imprimis  eorum,  quae 
dicuntur  Emmenagoga,  Abortiva  et  Diuretica  acria, 
porro  febres  acutae  inflammatoriae  sine  et  cum  exanthe¬ 
mate,  inflammationes  organorum  pectoris,  abdominis 
et  pelvis,  praecipue  metritis,  sive  acuta,  seu  chronica, 
sicuti  etiam  nimia  salacitas. 

Saepe  etiam  metrorrhagia  exsistit  propria  femi¬ 
narum  indole.  Sicuti  enim  feminae  omnino  magis  ad 
haemorrhagias  inclinant,  ita  praecipue  vita  pigra,  con¬ 
stitutio  laxa  iis  obnoxiae  sunt.  / 

Adiuvatur  metrorrhagia  certe  etiam  mala  consue¬ 
tudine  feminarum,  tam  tenuibus  vestimentis  utendi,  quo 
fit,  ut  frigus  sanguinem  a  peripheria  repellat ,  conge¬ 
stionesque  ad  organa  interna  efficiat,  ad  quas  uterus 
gravidus  iam  per  se  inclinat.  Petrus  Frankius  se 
observasse  narrat,  feminas,  quarum  catamenia  spasticae 
affectiones  comitari  solerent,  quaeve  per  longius  tem¬ 
pus  blennorrhoea  uteri  laboraverint,  persaepe  metror¬ 
rhagiae  obnoxias  fuisse. 

Alia  metrorrhagiae  fons  est  graviditas  ovaria,  tu¬ 
baria  et  interstitialis,  in  quibus,  sicuti  ovum  certam 
quandam  magnitudinem  assequutum  est,  illa  organa 

rumpuntur,  quod  plerumque  tertio  mense  evenit.  Hae¬ 
morrhagia,  nisi  apud  graviditatem  interstitialem,  ne¬ 
que  hic  semper,  introrsum  fit,  et  tantum  repentino  do¬ 
lore  vehementissimo ,  et  strepitu  crepante ,  quem  iam 
monui,  non  tantum  gravidam  ipsam,  sed  saepe  etiam 
circumstantes  audire,  cognosci  potest,  sicuti  ex  ce¬ 
leriter  sequentibus  symptomatibus  haemorrhagiae  in¬ 
ternae. 

Interdum  indoles  ad  haemorrhagiam  uteri  heredi¬ 
taria  observata  est,  sicuti  prima  facile  recedit.  Sae¬ 
pius  autem  causa  sola  in  nimia  uteri  sensibilitate  quae¬ 
renda  est,  quae  non  raro  in  certis  graviditatis  periodis 
atque  sub  conditionibus  haemorrhagiam  producit,  quae 
alioquin  eam  non  fecissent.  Ceterum  non  oblivisca¬ 
mur,  constitutionem  corporis  in  haemorrhagiam  maxi¬ 
mo  influere.  Sic  metrorrhagia  sthenica  apud  feminas 
robustas,  plethoricas,  si  bene  edentes  pigritiae  se  de¬ 
dunt;  metrorrhagia  erethica  apud  teneras,  sensibiles, 
ad  spasmos  et  syncopen  proclives ,  metrorrhagia  para¬ 
lytica  praecipue  apud  feminas  laxo  habitu  praeditas  re- 
peritur,  item  omnibus  iis,  quae  sanguinem  depravant, 
parco  nutrimento ,  aegritudine ,  moerore ,  tristitia ,  sol¬ 
licitudine,  saepenumero  metrorrhagia  paralytica  cache¬ 
xiam  scorbuticam  vel  morbum  maculorum  Werlhofii  co¬ 
mitatur;  valde  adiuvatur  excessu  inVenere,  praeser¬ 
tim  prima  iuventute,  sicuti  altera  parte  amore  sexuali, 
cui  non  satisfit. 

Alia  causa  metrorrhagiae  affertur  vasibus  uteri 
sanguiferis,  apud  explorationem  internam,  vel  inter 
partum  laesis,  sicuti  varicibus,  aneurysmatibusve  ru¬ 
ptis,  quod  ultimum  ex  ea  re  cognoscitur,  quod  haemor- 

rhagia  non  vehemens  quidem  fuit,  sed  saepius  redit. 
Saepe  autem  haemorrhagia  non  tam  ex  ipso  utero, 
quam  ex  ruptura  orificii  originem  capit,  quum,  ut  apud 
primiparas  semper,  capite  foetus  frangatur;  hoc  genus 
exploratione  facile  detegendum. 

Inter  gravissimas  frequentissimasque  causas ,  quae 
in  graviditate  metrorrhagiam  efficere  possunt ,  sine  du¬ 
bio  avulsio  placentae  vel  ovi  partialis  numeranda  est. 
Decidua  enim  separata,  lumina  vasorum  dilatatorum 
uteri  maiorem  minorem  copiam  sanguinis  effundunt* 
Si  tantum  corii  pars  avulsa  est,  haemorrhagia  minor 
est,  quia  vasa  uteri  illic  minus  explicata  sunt,  maior 
iam  est,  si  placenta  soluta  est,  maxime  vero  si  placen¬ 
ta  orificio  uteri  adhaeret,  vel  cum  margine  tantum  ei 
imposita  est.  Quum  enim  placenta  collo  vel  orificio 
uteri  adhaeret,  plerumque  circa  mensem  octavum,  vel 
aliquid  serius,  ubi  uterus  magis  explicatur,  segmen¬ 
tumque  huius  organi  inferius  maiorem  laxitatem  osten¬ 
dit,  fit,  ut  placenta  a  facie  interiori  uteri  separetur, 
quam  ob  rem  iam  levissimis  causis  haemorrhagia  effici¬ 
tur,  quae  praecedentibus  levibus  doloribus  in  regione 
lumbali  apparet,  si  femina  per  longius  tempus  stetit, 
vel  ivit,  vel  alio  quodam  modo  magnas  corporis  mole¬ 
stias  suscepit;  praecipue  autem,  si  manus  valde  supra 
caput  porrigit.  Item  omnes  illae  excitationes,  quae 
orgasmum  sanguinis  uteri  efficiunt,  facile  avulsionem 
placentae  afferre  possunt ,  quin  interdum  sponte  fortas¬ 
se  accidere  potest,  orificio  uteri  tum  temporis  iam  sa¬ 
tis  aperto.  Sanguinis  copia  iam  ab  initio  tanta  est,  ut 
haemorrhagia  non  facile  cum  mensibus  redeuntibus  con¬ 
fundi  possit,  plerumque  sponte  desinit,  mox  autem  et 

quidem  tanta  vehementia  redit ,  ut  aegre  tantum  sedari 
possit.  Diagnosis  haemorrhagiae ,  placenta  oblata 
oriundae,  facilis,  digitus  invectus  confestim  causam  de¬ 
teget.  Antea  fere  omnes  opinabantur ,  metrorrhagiam 
in  graviditate  semper  separatione  placentae  effici ;  sed 
haec  sententia  non  plane  vera ;  certe  saepe  ante  par¬ 
tum  absolutum  praesentiam  metrorrhagiae  non  semper 
contendere  licet  Etenim  si  placenta,  vel  velamenta 
foetus  parva  tantum  parte  avulsa  sunt ,  neque  in  margi¬ 
ne,  sed  potius  in  medio  ita,  ut  tanquam  fossa  omnibus 
partibus  circumvallata  formetur,  sanguis  quidem  amitti 
potest;  quum  autem  nusquam  extrorsum  defluere  pos¬ 
sit,  tanquam  trombum  efficit,  profusionem  sanguinis 
longiorem  prohibet,  et  si  quoque  non  semper,  tamen 
nonnullis  casibus  placentam  iterum  cum  utero  concre¬ 
visse  observatum  est.  Metrorrhagiam  vero  avulsione 
placentae  vel  velamentorum  foetus  exortam  esse  hisce 
signis  cognoscas:  femina  dolorem  obtusum  in  ea  regio¬ 
ne  sentit,  interdum  dolori  colico,  interdum  eo  similem, 
qui  menstruationi  intranti  antecedere  solet.  Ea  pars 
uteri,  in  quam  extravasatio  fiebat,  intumescit,  et  brevi 
tempore  uterus  maiorem  circumferentiam  assequitur, 
et  si  copia  sanguinis  effusi  magna  erat,  firmior,  ten- 
sior  maiorque  sentiri  potest;  vires  celeriter  Collabun- 
tur  et  ipsa  syncope  interdum  apparet.  Inter  partum 
saepissime  metrorrhagia  spasmo  uteri  efficitur.  Nam 
quum  tantum  contractio  totius  uteri  haemorrhagiam  im¬ 
pedire  possit,  tamen  et  statum  vasorum,  quoad  nervi 
uteri  in  illa  influant,  respicere  debemus.  Si  qua  res 
excitationem  nervorum  uteri  affert,  totum  etiam  syste¬ 
ma  sanguiferum  in  actione  tenetur,  quacum  semper  re- 

laxatio  magnae  partis  fibrarum  coniuncta  est,  inprimis, 
si  spasmus  parvam  tantum  partem  afficit.  In  hoc  ergo 
casu  pars  uteri  relaxata  non,  quantum  satis,  contrahi¬ 
tur,  qua  de  causa  haemorrhagiam  sequi  debere,  facile 
est  intellectu.  Haemorrhagiarum,  quae  post  partum 
apparere  solent ,  causis  hoc  commune  est,  quod  neces¬ 
sariam  uteri  contractionem  prohibent ,  quare  etiam  va¬ 
sa  sanguinem  emittentia  claudi  nequeunt;  atque  sunt 
hic  potissimum  numeranda,  placenta  retenta,  prola¬ 
psus  uteri  completus ,  inversio  uteri ,  tractus  impruden¬ 
tes  et  vehementes  funiculi  umbilicalis,  sicuti  partus  ni¬ 
mis  acceleratus ,  et  placenta  ocius  remota.  Afferri  vero 
haemorrhagia  uteri  potest ,  ea  re,  quod  femina  magnos 
labores  suscipit ,  antequam  uterus  ad  statum  normalem 
rediit.  Causa  vero  gravissima  aeque  ac  frequentis- 
sima  est  atonia  uteri,  quae  ex  parte  quidem  causis  su¬ 
pra  enumeratis  oriri  potest.  Praecipue  hic  status  repe¬ 
ntur  apud  feminas  laxas,  tumidulas,  quae  vel  multis 
graviditatibus  partubusve  debilitatae  sunt,  vel  ubi  aut 
liquor  amnii  nimis  copiosus,  aut  foetus  maior,  aut 
partus  celerior  fuit.  Cognoscimus  hoc  metrorrhagiae 
genus  ex  ea  re,  quod  in  exploratione  externa  uterum 
aut  omnino  non  contractum,  aut  per  breve  tantum  tem¬ 
pus,  et  tum  rursus  mollem,  amplum  et  sacciformem, 
et  abdomen  molle  sentimus;  simul  orificium  uteri  la¬ 
xum  et  apertum  est  et  dolores  secundarii  desunt. 

Haemorrhagiam,  quae  post  partum  celeriori  so¬ 
lutione  placentae  provocatur,  si  introrsum  fit,  omnino 
non,  si  extrorsum,  e  sequentibus  tantum  cognoscere 
possumus:  pulsus  debilior,  facies  pallida  fit,  vires  col- 
labuntur,  et  syncope  saepe  morti  antecedit. 

Prognosis. 

Omnino  quidem  omnes  haemorrhagiae  uteri  gra- 
vidi  periculosae  sunt,  dynamicae  vero  minus,  quam 
quae  vulnerationibus,  desorganisationibus  similibus¬ 
que  causis  exstiterunt.  In  genere  haemorrhagiae  sthe- 
nicae  meliorem  prognosin  permittunt,  quam  erethicae, 
imo  interdum  criticae  sunt;  pessimae  vero  haemorrha¬ 
giae  paralyticae  sunt,  exceptis  iis,  quae  purpuram  hae¬ 
morrhagicam  vel  cachexiam  scorbuticam  comitari  so¬ 
lent,  quia  contra  morbos  illos  medicamenta  efficacia 
habemus.  Menstruatio  rediens  feminae  gravidae  pa¬ 
rum  'nocet;  contra  saepe  levamen  affert;  eo  maius  au- 

tem  est  periculum  in  vera  haemorrhagia;  nam  persaepe 
abortus  sequitur,  idque  eo  facilius,  quo  copiosior  san¬ 
guinis  iactura,  quo  magis  graviditas  progressa,  et  quo 
debilior  femina  iam  antea  fuit.  'Pessimae  vero  illae 
sunt  metrorrhagiae ,  quae  e  placentae  separatione  ori¬ 
ginem  ceperunt.  Nam  si  quoque  nobis  contingit,  ut 
haemorrhagiam  sedemus ,  tamen  plurimis  casibus  red¬ 
ibit,  praecipue,  si  magna  pars  avulsa  est,  ubi  pla¬ 
centam  iterum  cum  utero  concreturam  esse,  exspectare 
non  debemus,  et  partus  artificialis  hic  unicum  auxilium 
praebet.  Si  autem  sanguis  amissus,  placenta  impedi¬ 
tur,  quominus  extrorsum  effluat,  eheu!  ne  opinari  qui¬ 
dem  possumus,  metrorrhagiam  adesse. 

\ 

Unaquaeque  metrorrhagia,  quacumque  vi  exor¬ 
ta,  magnopere  in  graviditatem  influit,  eam  perturbat, 
et  saepenumero  ,  quominus  finem  assequatur ,  prohibet, 
abortumque  vel  partum  praematurum  efficit.  Sed  fieri 
etiam  potest ,  ut  satis  tarde ,  imo  interdum  omnino  non 

sequantur ,  etsi  non  amplius  neque  mater ,  neque  infans 
servari  possint;  quare  in  omni  haemorrhagia  uteri  sum¬ 
mam  medicus  diligentiam  atque  prudentiam  adhibeat 
necesse  est ,  quia  periculum  nimium  est ,  et  si  primum 
quoque  paroxysmum  compescere  possumus ,  tamen  nun¬ 
quam,  ne  recidat,  securis  esse  licet  nobis. 

Permultum  pondus  porro  in  prognosin  habet  san¬ 
guinis  amissi  quantitas ,  et  qua  effluxit  celeritate.  Le¬ 
ves  haemorrhagiae,  et  quae  sensim  decurrunt,  saepe- 
numero  omni  periculo  carent,  et  sponte  desinunt;  ma¬ 
gnae  contra,  et  in  quibus  sanguis  vehementer  prorum¬ 
pit,  feminam  in  maximum  discrimen  addigunt.  Etenim 
in  illis  vasis  ruptis  tempus  est,  copiae  sanguinis  dimi¬ 
nutae  se  accomodandi;  dum  magnae  haemorrhagiae 
et  subito  intrantes  celerrimam  quoque  et  communem 
contractionem  vasorum  postulant,  si  cum  contento  con¬ 
gruere  debent,  quod  longe  difficilius  esse  neminem 
fugiet. 

Deinde  prognosis  inde  pendet,  num  placenta  solu¬ 
ta  sit,  an  velamenta  foetus,  quia  vasa,  quae  priorem  cum 
utero  coniungunt,  longe  ampliora  sunt,  quam  quae  mem¬ 
branam  deciduam  utero  affigunt,  unde,  placenta  avulsa 
multo  maiorem  et  vehementiorem  haemorrhagiam  effici 
clarum  est.  Magna  debilitate,  vel  ipsa  syncope  hae¬ 
morrhagiam  sequente,  prognosis  praecipue  a  magnitu- 

v  .  \c  _  ■  '*  1  \ 

dine  et  celeritate  haemorrhagiae  pendet,  sed  periculum 
adhuc  augetur ,  si  femina  aegrota  iam  pluribus  labora¬ 
vit  syncopis,  quum  non  raro  iam  primus  paroxysmus 
letalis  fieri  soleat.  Magni  momenti  in  prognosi  sta¬ 
tuenda  etiam  periodus  graviditatis  est.  Etenim,  quam¬ 
quam  et  in  primis  mensibus  metrorrhagia  matri,  magis- 

que  etiam  foetui  damno  est ,  sic  fere  semper  observa¬ 
tum  est,  haemorrhagiam  magnam  seriori  tempore  exor¬ 
tam  nisi  abortu  vel  partu  artificiali,  rarissime  tantum 
plane  sedari  posse,  idque  propterea,  quod,  ut  iam 
supra  monui,  in  haemorrhagia  magna  semper  et  ma¬ 
gna  placentae  pars  separata  est,  et  nunquam  rursus 
cum  utero  concrescit,  quo  non  facto  semper  metuen¬ 
dum  est ,  ne  serius  ocius  haemorrhagia  redeat. 

Magnum  est  etiam  periculum  in  haemorrhagia 
passiva,  altera  parte,  quia  feminae,  eiusmodi  haemor- 
rhagiis  laborantes ,  plerumque  iam  valde  sunt  debilita* 
tae ;  altera ,  quia  hic  sanguinis  omissi  copia  fere  sem¬ 
per  maior  et  tenacior  est.  Ceterum  prognosin  veram 
si  statuere  cupimus,  singulares  uteri  status  abnormes 
respicere  debemus,  qui  saepissime  haemorrhagias  pro¬ 
vocant,  quique,  quippe  qui  plerumque  longinqui  et  dif¬ 
ficile  vel  omnino  non  tollendi  sunt,  libenter  habituales, 
vel  post  omnes  vel  corporis ,  vel  animi  affectiones  red¬ 
euntes  haemorrhagias  efficiunt,  quapropter  prognosin 
tantum  dubiam  permittunt,  et  repentinam  mortem  ex 
sanguine  amisso,  vel  periculosos  morbos  secundarios 
e.  c.  cachexiam  hydropicam ,  phtbisin  ,  variasve  blen- 
norrhoeas  exoriri  faciunt. 

Porro  prognosis  in  haemorrhagia  interna  multo 
peior  est,  quam  in  externa,  partim  ob  diagnoseos  ma¬ 
iorem  difficultatem ,  partim  ob  magnam  uteri  extensio¬ 
nem,  qua  re  praecipue  novis  iisque  passivis  haemor- 
rhagiis  favet.  —  Haemorrhagiae ,  graviditatem  ova- 
riam,  tubariam,  vel  interstitialem  sequentes,  omnino 
lethales  sunt :  sanguis  in  cavum  abdominis  defluit  et  ae¬ 
grota  peritonitide  gangraenosa  moritur.  Idem  de  ru- 
•  ;■  •  ptura 

ptura  uteri  dicendum  est.  Postquam  enim  infans  una 
cum  secundinis  in  cavum  abdominis  decidit,  vehemens 
haemorrhagia,  et  maximam  partem  eundem  in  locum 
sequitur;  et  una  cum  infante,  intestina  premens  ma¬ 
trem  in  maximum  periculum  ducit.  Ut  iam  dictum, 
hic  exitus  fere  semper  tam  matri  quam  infanti  mortem 
affert;  quae,  si  infans  in  Cavum  abdominis  cecidit,  re¬ 
pente  *  si  autem  in  utero  remanet,  tardius  sequitur* 
Extracto  enim  fructu  inflammatio  sequitur  non  tantum 
uteri ,  sed  omnium  organorum  abdominis  propter  san¬ 
guinem  illuc  effusum,  et  mater  peritonitide  acuta  vel 
chronica  obit.  Attamen  rarissimis  quibusdam  casibus 
exitus  non  erat  letbalis.  Sic  Kornax,  medicus  Vien¬ 
nensis,  casum  tradidit,  ubi  rupto  utero  infans  quidem  in 
cavum  abdominis  decidit,  et  magna  primum  sanguinis, 
tum  ichoris  copia  ex  utero  defluxit;  femina  autem  sa- 
nuit  et  quatuor  post  annos  ulceratione  rudimenta  fructus 
ex  domicilio  suo  extrahebantur  *  dum  mater  hectica  qui¬ 
dem  fiebat ,  tempore  vero  plane  restituebatur  iterumque 
concepit.  Similia  etiam  in  actis  Edinburgensibus ,  si- 
cuti  et  in  Siepoldi  commentariis  narrantur;  nihilomi¬ 
nus  his  rarissimis  casibus  exceptis  tum  tantum  sanatio¬ 
nem  sperare  debemus,  quum  infans  non  in  cavum  abdo¬ 
minis  decidit,  sed  extrahebatur,  et  sanguis  per  vaginam 
extrorsum  effluxit 

Malam  prognosin  etiam  de  ea  haemorrhagia  po¬ 
nere  debemus,  quae  atoniam  uteri  sequitur,  quia  ma¬ 
gna  et  continua  sanguinis  iactura  facillime  lethalis  fit. 
Eodem  modo  haemorrhagiae,  quae  scirrho  vel  aneu¬ 
rysmatibus,  Varicibusve  ruptis  oriuntur  malae  sunt 
prognoseos,  quia  pro  tempore  quidem  eas  sedare, 

neque  tamen ,  quominus  redeant ,  certe  impedire  pos¬ 
sumus. 

Periculum  porro  cum  quoque  novo  impetu  valde 
augeri  satis  perspicuum  est.  Xam  primus  enim  paroxy¬ 
smus  certam  debilitationem  relinquit ,  et  clarum  est ,  si 
haemorrhagia  saepius  redit,  eamque  ob  rem  tanquam 
habitualis  fit,  statu  morboso  systematis  sanguiferi  inde 
orto  periculum  valde  augeri,  et  nisi  gravida  partu  libe¬ 
rata  sit*  superiores  impetus  redituros  esse.  Primo 
quidem  paroxysmo  gravida  raro  magnopere  afficitur; 
imo  femina  robusta  atque  plethorica  magnam  sanguinis 
iacturam  facere  potest,  neque  valde  laborare  videtur, 
quamquam  re  vera  status  eius  talis  est,  in  quali  iam 
paullo  plus  sanguinis  symptomata  perturbantia  afferret. 
Quisque  novus  impetus,  praecipue,  si  brevi  tempore  et 
causis  levissimis  repetitur,  finem  graviditatis  normalem 
comminuiturum ,  abortumque  facturum  verisimile  est, 
et  idcirco  maximam  prudentiam  postulat. 

Si  periculum  momentaneum,  in  quo  aegrota  ver¬ 
satur  ,  constituere  debemus ,  habitum  eius  constitu¬ 
tionemque  ante  haemorrhagiam,  pulsum,  copiam  et 
celeritatem  sanguinis  profluvii  respiciamus  necesse  est. 
Pulsus  debilis,  dum  sanguinis  profusio  modice  copiosa 
et  celeris  ,  aegrotaque  antea  sana  erat,  plerumque  cau¬ 
sam  praetereuntem  indicat,  et  brevi  tempore  post  ad 
normam  redit;  pulsus  autem,  qui  magnas,  frequentio- 
resque  sequitur  baemorrhagias,  continuo  minor  fit,  fa¬ 
cile  comprimi  potest  et  mali  ominis  est.  » —  Si  impe¬ 
tus  lethalis  fit ,  debilitas  crescit ,  pulsus  palpitans ,  vix 
sentiendus,  extremitates  frigescunt,  sudores  algidi 
prorumpunt,  et  gemitus,  singultus,  subsultus,  cro- 


cidismus ,  syncope  et  convulsiones  mortis  instantis  pro¬ 
dromi  sunt. 

Permultum  etiam  in  prognosin  tempore,  quo  me¬ 
dicus  advocatur,  pendet.  Recto  tempore  accessiti,  ple» 
rasque  feminas  servare  possemus ;  si  autem ,  antequam 
venimus,  iam  multum  sanguinis  amissum  est,  plerum» 
que  vires  iam  tantopere  sunt  debilitatae,  ut  raro  tantum 
spem  salutis  dare  possimus. 

Iam  vero ,  his  absolutis ,  quum ,  quantum  sit  in 
variis  metrorrhagiae  generibus  periculum,  satis  bene 
perscrutati  simus,  nil  amplius  restat,  nisi  quod  de  ea¬ 
rum  medela  quoque,  quae  monenda  sint,  evolvamus, 
de  qua  ergo  sequente  capite  erit  sermo. 

Therapia. 

Quod  primum  curationem  prophylacticam  attinet, 
medicus  gravidae  omnes  labores  graviores,  actionesque 
musculares  interdicat ,  et  ubi  ab  hoc  praecepto  dis¬ 
cessum  est,  semper  prima  symptomata  damni  inde  orti, 
vel  actionis  uteri  debilitatae  accuratissime  observet. 

Simulae  vero  metrorrhagia  apparuit,  aegrota  in 
lectum  se  conferat  necesse  est,  quo  facto  animo  vol¬ 
vendum  est,  qua  ratione  certissime  eam  sedare ,  redi¬ 
tumque  vitare  possimus.  Quam  ob  rem  semper  de  pro¬ 
prietate  casus  diligenter  nos  certiores  facere  debemus 
ea,  re,  quod  uteri  cervicem  et  orificium  exploremus,  in- 
deque  cognoscamus,  num  coagula  sanguinis  in  ostiis 
vasorum ,  an  placenta  praevia ,  an  nisus  ad  partum  ad¬ 
sint.  Eodem  modo  nobis  persuadere  debemus  de  copia 

et  celeritate  fluxus  cruenti,  de  eius  effectu  in  matrem 
fructumque,  et  de  causis,  quae  verosimiliter  eius 
fuerint  auctores.  —  Primum  medici  negotium  iam 
est,  haemorrhagiae  vehementiam  temperare,  quod  ubi 
contigit,  sicuti  res  postulaverint,  aut  graviditatem  ad 
finem  perducet,  aut  infantem  arte  extrahet. 

Prae  omnibus  ergo  quies  diligens  et  situs  horizon¬ 
talis  iubenda  sunt,  et  iam  his  solis  nonnulla  sanguinis 
profluvia  desinunt,  dum  his  neglectis  nulla  aegrota  se¬ 
cura  est ;  imo ,  superato  etiam  paroxysmo  per  nonnul¬ 
los  dies  aegrota  in  lecto  et  vestibulo  teneatur,  duroque 
stragulo  utatur  necesse  est. 

Plerumque,  antequam  medicus  arcessitur,  aegro¬ 
ta  iam  lectum  quaesivit,  quin  fluxus  cruentus  fortasse 
iam  desiit  (vasorum  evacuatio  partialis ,  status  quidam 
syncopae  similis ,  haemorrhagia  allatus ,  metus  et  situs 
horizontalis  hoc  fecisse  possunt) ,  sed ,  quodcunque  fe¬ 
ramus  consilium  ,  quaeve  medicamina  iubeamus :  nun¬ 
quam  ab  aegrota  discedere  licet ,  nisi  ipsi  aeque  ac  cir¬ 
cumstantibus  periculum  cuiusque  negligentiae ,  et  ne¬ 
cessitatem  celerrimi,  si  haemorrhagia  rediret,  nuntii, 
ante  oculos  posuimus.  Si  vero  flumen  cruentum  adhuc 
perdurat ,  medico  in  eo  sedando  haece  se  offerunt  in¬ 
dicationes. 

Primum  causae,  quae  haemorrhagiam  vel  effe¬ 
cerunt,  vel  sustinent,  removendae  sunt,  qua  de  re  omnia 
vestimenta  arctiora,  quae  liberum  sanguinis  circuitum 
atque  praecipue  per  vasa  abdominalia  praescindunt,  de¬ 
ponenda  sunt,  aegrota  quieti  se  dare  et  omnes  tam  ani¬ 
mi,  quam  corporis  excitationes  vitare,  aer  in  vale- 

tudinario  purus,  subfrigidus,  lectus  non  calidior  esso 

debet  etc. 

1 

Iam,  his  absolutis,  indolem  fluxus  cruenti  dyiia** 
micam  respiciamus  necesse  est. 

Raro  quidem  sthenia  praevalet,  quia  ipsa  sangui¬ 
nis  iactura  iam  sublata  est.  Si  autem  symptomata 
sthenici  profluvii,  vel  adeo  metritidis  apparent,  metho¬ 
dus  antiphlogistica  est  adhibenda.  Primum  remedium, 
quod  secundum  principia  therapiae  generalis  se  offert, 
est  venaesectio  in  brachio  et  hirudines  medicinales  ad 
genitalia  applicatae;  atque  in  illis  casibus,  ubi  haemor¬ 
rhagia  aucta  vasorum  actione  vel  statu  plethorico  exor¬ 
ta  est,  detractio  sanguinis ,  tempore  instituta,  aliisque 
remediis  adiuta,  maximi  ponderis  est,  non  solum  ad 
praesentem  paroxysmum  supprimendum ,  sed  etiam  ad 
seriorem  quemque  praecavendum.  His  autem  casibus 
exceptis,  venaesectio  contraindicata  et  aliis  remediis  an- 
tiphlogisticis  utendum  est,  sicuti  omnino  et  in  haemor¬ 
rhagia  modice  sthenica  sufficiunt.  Huc  praecique  perti¬ 
net  Kali  nitricum  depuratum,  saliaque  neutralia  frige¬ 
rantes  leneque  evacuantes,  ut  Tartarus  vitriolatus,  Sal 
mirabile  Glauberi,  Tartarus  natronatus  et  boraxatus 
etc. ;  item  acida  vegetabilia  et  mineralia ,  1  praecipue 
acidum  sulphuricum  sub  forma  Elixirii  acidi  Halleri; 
simul  potus,  aer  et  lectus  frigidi,  et  requies,  cruce 
sublata ,  alteroque  femore  alteri  superposito»  —  Per¬ 
magni  momenti  in  haemorrhagia  sthenica  frigus  etiam 
est  exterius  applicatum.  Propterea  compressas,  aqua 
frigida  imbutas  cruci  vulvaeque,  et  aucto  totius  coipo? 
ris  calore  brachiis  etiam  et  femoribus  imponimus,  aeri 
recenti  liberum  aditum  permittimus  et  omnia  calefacicn- 

tia  amolimur,  donec  effectus  in  vasa  conspicitur ,  qui 
simulae  apparuit,  non  modo  non  amplius  pro  utili,  sed 
adeo  pro  noxio  habendus  est  calor ;  et  unum  quod  me¬ 
dico  hac  sub  conditione  faciendum,  est,  ut  calorem, 
temperaturam  consuetam  excedentem  retineat.  Quin 
fieri  etiam  potest,  ut  ipsum  calorem  applicare  debea¬ 
mus,  idque  quidem  tum,  quum  sanguinis  profluvium, 
praesertim  serioribus  in  paroxysmis,  tam  vehemens  est, 
vel  tam  diu  duravit,  ut  temperatura  corporis  nimis  di¬ 
minueretur  vel  vires  nimis  debilitarentur,  qua  sub  re- 

-  ,  ^  v— 

rum  conditione  pannos  calefactos  extremitatibus  et  re¬ 
gioni  epigastricae  imponamus  necesse  est.  —  Si  au¬ 
tem ,  his  omnibus  tentatis,  tamen  non  contingit,  ut 

\ 

profluvium  sanguinis  sedemus,  glomum  in  vaginam  us¬ 
que  ad  orificium  uteri  inferimus,  qui  semper  haemor¬ 
rhagiam  cohibet  et  saepe  unicum  auxilium  fert.  Effi¬ 
cit  coagulationem  sanguinis  in  ostiis  vasorum ,  et  ubi¬ 
que  eam  adhibere  debebamus ,  si  fluxus  tam  vehemens 
est,  ut  vitae  periculum  instet.  Et  si  vero  glomi  utilitas 
tam  magna  est ,  et  in  primis  paroxysmis ,  ubi  orificium 
uteri  adhuc  firmum  est,  vixdum  methodus  minus  peri¬ 
culosa  magisque  efficax  exstet,  si  haemorrhagiae  se¬ 
dationem  matrisque  salutem  spectamus,  tamen,  si  flu¬ 
xus  cruentus  vel  nimius  erat,  vel  saepius  rediit,  et  res 
actum  efficaciorem ,  ipsamve  liberationem  a  partu  re¬ 
quirunt,  tum  glomus  non  amplius  convenit.  Nam  hae¬ 
morrhagia  quidem,  quominus  in  lucem  proferatur  pro¬ 
hibere  possumus;  sed  facile  evenit ,  ut  sanguis  in  utero 
retineatur  et  aegrota  haemorrhagia  interna  exspiret. 

Saepius  indoles  haemorrhagiae  erethica  reperi- 
tur,  praecipue  apud  feminas  teneras  in  spasmos  procli- 

ves,  agrypnia,  spasmis,  pulsu  fiequente,  inaequali, 
parvo,  pallore,  extremitatibusque  frigidis  laborantes. 
Hic  remedia  antispasmodica ,  Digitalis  et  Acida  mi¬ 
neralia,  loco  suo  sunt.  Prae  omnibus  autem  Opium 
addito  acido  sulphurico  commendata  sunt.  —  Permul¬ 
tum  etiam  prosunt  iniectiones  per  anum  antispasmodicae, 
coniunctae  cum  Opio ,  porro  Ipecacuanha  parva  dosi, 
optime  sub  forma  pulveris  Doweri ;  simul  cibi  faciles 
concoctu ,  et  serius  medicamina  e  classi  Roborantium : 
Elixirium  vitrioli  Mynsichtii  et  China. 

Indoles  paralytica  denique  ob  magnum  periculum 
remedia  irritantia  et  adstringentia  postulat.  His  in  hae- 
morrhagiis  valde  laudantur  Tinctura  cinnamomi  ad  gtt. 
XX — XXX  cum  aqua  vel  vino;  Stark  corticem  cinna¬ 
momi  commendat,  dum  Pet.  F  r  a  n  k  eo  metrorrhagiam 
non  raro  in  peius  versam  esse  observavit.  T  i  1  e  n  i  u  s 
oleum  Cinnamomi  ad  gtt.  ij  —  vj  pd.  praedicat.  - —  In 
aliis  remediis,  quorum  utilitas  in  haemorrhagiis  paraly¬ 
ticis  maxime  probata  est,  praecipue  numeratur  deco¬ 
ctum  ex  pomis  aurantiis  viridibus,  nec  minus  alia  medi¬ 
camenta  adstringentia ,  etsi  interius  porrecta  saepissime 
spem  nostram  fallunt;  Praestantissimum  eorum  est 
alumen  sub  forma  pulveris  vel  solutionis,  praecipue  ad¬ 
dito  Gumini  Kino ,  Sanguine  Draconis  aliisve  eiusmo- 
di.  — -  Sub  finem  curae  Serum  lactis  aluminatum 
praedicatur,  porro  acida  mineralia  magnis  dosibus: 
Ferrum  sulphuricum  gr. ij  -—vj.  pd.,  vel Tinct.  Ferri  mu¬ 
riatici  oxydulati  gtt.  v  —  x. ;  Wedekind  Sabinam 
commendat.  —  Iniectiones  adstringentes  in  haemorrha¬ 
gia  vehem  en  te  raro  prosunt,  imo  abluendo  coagula 
saepe  nocent.  Contra  et  hic  glomus  utilissimus.  Opti- 

itmm  est  frustum  glaciei,  linteo  bene  involutum,  sed 
urgente  periculo  solum  linteum  acido  sulphurico  imbu¬ 
tum  sufficit. 

Ceterum  omnibus  in  casibus  Burns  plenam  do- 
sin  Opii  porrigere  suadet  ad  irritationem  temperandam, 
praecipue  in  primo  paroxysmo  et  ubi  non  partum  arti¬ 
ficialem  spectamus. 

Aliam  medelae  indicationem  tempus  praebet,  in 
quod  haemorrhagia  incidit.  Menstruatione  perdurante 
sufficit,  si  aegrota  requietem  observat,  omniaque  vi¬ 
tat,  quae  congestiones  ad  uterum  efficiunt.  Haemor¬ 
rhagiae  autem  verae  maximam  diligentiam  poscunt. 
Haemorrhagia  si  in  primo  graviditatis  dimidio  occur¬ 
rit,  causa  remota,  secundum  indolem  suam  dynamicam 
tractatur;  si  sthenica  est,  methodus  debilitans,  si  ere- 
thica  antispasmodica  remedia,  exterius  clysmata  ex 
Aceto,  cataplasmata  frigida  ex  Acido  sulphurico,  vel 
solutione  Aluminis  parata,  iniectiones  et  ipse  glomus 
indicata  sunt  Si  tamen  abortus  sequitur ,  haemorrha¬ 
gia  interdum  sponte  desinit,  aliis  casibus  vero  non, 
praecipue  si  rudimenta  placentae  vel  velamentorum  foe¬ 
tus  remanserunt.  Hic  iniectiones  spirituosae  ea  remo¬ 
vere  debent. 

Si  haemorrhagia  placenta  vel  velamentis  foetus 
ex  parte  solutis  orta  est,  medela  secundum  causas  va¬ 
riat;  semper  vero  statim  situs  horizontalis  iubendus  est. 
Praecedente  vi  externa  semper  venaesectio  in  brachio 
indicata  est,  interius  Opium  in  emulsione  addito  sale 
neutrali ;  si  congestiones  profluvii  sanguinis  fuerunt, 
constitutione  non  vetante  et  hic  quidem  vena  aperienda, 
tum  autem  secundum  indolem  dvnamicam  modo  Nitrqm 

aliaque  Antiphlogistica ,  modo  Antispasmodica  porri¬ 
genda  sunt.  Si  haemorrhagia  uteri  in  altero  gravidi¬ 
tatis  dimidio  placenta  oblata  exsistit,  secundum  statum 
corporis  modo  remediis  debilitantibus ,  acidisque  mine¬ 
ralibus  interius  porrectis  *  modo  Opio  utendum ;  venae- 
sectio  raro  tantum  postulatur,  nisi  magna  congestionum 
symptomata  conspiciuntur.  Fluxu  vehementiori  glo- 
mum  usque  in  orificium  uteri  inferimus  et  apparentibus 
symptomatibus  partus  praematuri  sanguinis  flumini  tam 
diu  tantum  moderamur,  donec  orificium  satis  apertum 
partum  artificialem  permittat.  —  Eadem  est  medela 
haemorrhagiae  huius  in  parturientibus. 

Haemorrhagia  uteri  parturientium  ex  placenta  ma-» 
turius  soluta  vel  rupto  funiculo  umbilicati  celerem  a  par¬ 
tu  liberationem  postulant ,  ut  uterus  in  se  ipsum  redire 
possit.  Fluxu  sanguinis  e  tardiori  partu  exorto  ob  ato¬ 
mam  uteri  dolorumque  ad  partum  absentiam  Tinctura 
Cinnamomi,  Aethere,  Secali  cornuto  aliisque  eiusmodi 
remediis  eos  impellere  fluxuique  temperare  debemus. 

Magni  momenti  est  medela  haemorrhagiae  uteri 
e  placenta  praevia  post  partum  artificialem.  Placenta 
ex  parte  soluta  omnino  solvatur  et  removeatur  necesse 
est ,  et  nulla  conditione  relinqui  debet.  Internis  medi¬ 
caminibus  vires  firmare,  contractiones  uteri  provocare 
et  effectum  operationis  in  systema  nervorum  temperare 
quaerimus;  exterius  fomenta  regionis  uteri  frigida,  in^ 
iectiones  irritantes  per  vaginam  et  secutis  contractionis 
bus  diligens  applicatio  glomi,  quia  profluvium  sangui¬ 
nis  ob  difficiliorem  huius  partis  contractionem,  e  collo 
Uteri  saepius  perdurat;  et  sanguinis  inopia  magna  trans¬ 
fusio  instituenda. 


26 


Metrorrhagiae  puerperarum  hoc  modo  medemur: 
si,  ne  atonia  uteri  sequatur,  metuendum  est,  ut  po¬ 
tissimum  apud  gravidas  laxa  constitutione  pelvique  am¬ 
pliori  instructas,  quominus  celerius  partus  absolvatur 
impediendum  est;  tales  feminae  iacentes  partum  edere 
et  subinde  Analeptica  sumere  debent;  tum  caute  vela¬ 
menta  foetus  rumpimus  et  infantem  tarde  et  sensim  per 
vaginam  labi  sinimus,  praesertim  ubi  dolores  ad  partum 
efficaces  desunt.  —  Si  tamen  post  partum  atonia  uteri 
et  haemorrhagia  sequuntur,  ut  cito  uterus  se  contra¬ 
hat,  ad  medicamenta  celeriter  incitantia  confugere  de¬ 
bemus.  —  Inprimis  huc  pertinent:  Tinct.  Cinnamomi 
c.  Aethere,  01.  Cinnamomi,  continuae  frictiones  regionis 
uteri  vola  manus,  donec  in  se  ipsum  redeat,  consper¬ 
siones  abdominis  aqua  frigida,  fomenta  frigida  ex  aqua, 
aceto ,  vel  nive ,  vel  frustum  glaciei  genitalibus  impo¬ 
situm  ;  porro  iniectiones  irritantes ,  interdum  etiam 
compressiones  abdominis  fasciis  conveniunt.  Summis 
in  angustiis,  si  omnia  alia  nihil  valuerunt,  manu  in  ute¬ 
rum  illata,  coagula  sanguinis  amolimur,  uterum  leni¬ 
bus  manipulationibus  ad  contractiones  incitamus,  et,  si 
haemorrhagia  stetit,  per  aliquod  adhuc  temporis  spa¬ 
tium  manum  in  utero  tenemus.  Quum  syncope  et  vitae 
periculum  fluxum  sanguinis  sequuta  sunt,  primum  Ana¬ 
leptica,  Moschus,  Aether,  Tinct.  Opii,  Castorei ,  Infus. 
Serpentariae,  Valerianae  etc. ,  tum  fomenta  spirituosa 
calida  ad  caput  et  pectus  indicata  sunt,  dum  haemor¬ 
rhagia  etiam  durante  frigidae  fomentationes  abdominis 
continuantur.  — .  Siculi  haemorrhagia  desiit,  fasciae, 
extremitatibus  circumpositae  utilissimae  sunt,  quia  va- 
sibus,  atque  praecipue  cordi  et  pulmonibus  sanguinem 


i 


deficientem  afferunt.  Haemorrhagiae  corporibus  alie¬ 
nis,  ut  rudimentis  placentae  velamentorum  foetus,  coa- 
gulisve  sanguinis  exortae,  iniectiones  postulant  ad  illa 
removenda,  quibus,  si  spasmo  retinentur,  antispa- 
smodica  sunt  addenda.  —  Varicibus  ruptis  spon¬ 
giam  medicamentis  spirituosis  madidam  vel  pulvere 
styptico  conspersam  inferimus.  Vase  sanguifero  ru¬ 
pto  et  sanguine  in  telam  cellulosam  effuso,  infiltra- 
tionem  resolvere  quaerimus,  quod  nisi  contingit  inci¬ 
sione  quominus  sanguis  in  cavum  abdominis  defluat, 
impedire  debemus. 

Quum  vero  his  omnibus  tcntatis,  nihilominus  hae¬ 
morrhagia  non  desinit,  talibus  medicamentis  utendum 
est,  qualia  experientia  magistra  in  haemorrhagiis  uteri 
efficacissima  fuerunt,  qualiaque  praecipue  nominantur 
styptica.  Conveniunt  vero  in  haemorrhagiis  uteri  tan¬ 
tum  paralyticis;  in  sthenicis  iisque,  quae  e  metritide 
chronica  pendent,  facile  inflammationem  et  desorgani- 
sationes  uteri  efficere  possunt ,  et  in  profluviis  erethicis 
ad  minimum  incitantia  styptica  vitanda  sunt ,  quia  hae¬ 
morrhagiam  modo  augerent.  Magnum  stypticorum  nu¬ 
merum  ,  quae  in  metrorrhagia  probata  sunt,  apte  in 
tres  classes  dividere  possumus. 

Primus  ordo  ea  complectitur  remedia,  quae  de¬ 
rivando  iuvant,  quibusque  adnumerantur  venaesectiones 
exiguae,  emetica,  cucurbitulae  siccae  et  vesicatoria, 
balnea  brachiorum  etc. 

Secunda  classis  ea  remedia jcontinet,  quae  inte¬ 
rius  porriguntur,  quibusque  adscribuntur  acida  mine¬ 
ralia,  Gummi  Kino ,  Sanguis  Draconis,  Ferr.  sulphur, 
aliaque  adstringentia ,  omnia  autem  contra  atonicas 

tantum  haemorrhagias  exhibenda  sunt.  Recentiori 
tempori  et  Secale  cornutum  ad  gr.  vj  —  x  commen¬ 
datum  est. 

Tertius  ordo  medicamina  exterius  applicanda  com¬ 
plectitur.  Le  Roux  glomum  adhibet,  sed  hoc  non 
aptum,  quum  certe  non  impediat,  quominus  sanguinis 
profluvium  internum  exsistat.  In  haemorrhagiis  post 
partum  exortas  iniectiones  adstringentes  ex  Alumine, 
Ferro  sulphurico ,  Spiritu  frumenti  aliisque  rebus  para¬ 
tae  bene  serviunt,  sicuti  eiusmodi  fomentationes  geni¬ 
talibus  impositae;  attamen  non  nimis  acres  esse  debent, 
ne  uterum  inflamment.  Propterea  et  fomentationes  fri¬ 
gidae  abdominis  sub  debita  cautela  tantum  adhibenda 
sunt;  magis  iam  conveniunt  frictiones  regionis  uteri, 
abdominisque  compressiones. 

Ceterum  medicum  diaetam  et  regimen  aptum  se¬ 
cundum  haemorrhagiae  uteri  causas  et  naturam  prae¬ 
scribere  debere  satis  clarum  est;  et  ea  conditione  sola, 
quod  his  omnibus  indicationibus  satisfacit,  aegrotam  se 
morti  erepturum  esse,  sperare  debet. 

VITA, 


Ego  Fridericus  Guilelmus  Wendt,  natu9  sunt 
quarto  die  mensis  Martii  anni  huius  saeculi  duodecimo  in 
vico,  prope  Mariae  insulam  sito,  cui  Litschen  est  nomen, 
patre  Godofredo  et  matre  Car  oli  na,  e  gente  Gra^ 
bowska,  et  confessioni  Lutheranae  addictus.  Prima  lit-» 
terarum  elemente  privata  institutione  edoctus,  per  quatuor 
annos  et  dimidium  gymnasium  Mariae  insulanum,  t.  t. 
Directore  Cl.  Ungefug  florens,  frequentavi,  inde  gy¬ 
mnasium  Elbingensem  et  post  tres  annos  Regiomontum  me 
contuli,  ubi  gymnasio  Kniphoviano  per  annum  frequenta¬ 
to,  Rectore  Cl.  Lucas,  testimonium  maturitatis  secun¬ 
dum  nactus,  dimissus  in  alma  universitate  Albertina  per 
quinque  semestria  hisce  interfui  scholis» 

Cl.  de  Baer  de  zoologia,  organologia  et  neurolo- 
gia;  Cl.  Burdach  II.  de  anatomia  speciali;  Cl.  Dulk 
de  chemia  et  pharmacia;  Cl.  Meyer  de  botanice;  Cl. 
Moser  de  physice  experimentali ;  Cl.  Rosenkranz  de 

logice  et  psychologia;  Cl.  Sachs  de  pathologia  tam  ge¬ 
nerali  quam  speciali;  Cl.  Dietz  de  materia  medica;  Cl. 
Burdach  I.  de  physiologia  et  anatomia  generali.  Artem 
cadavera  rite  secandi  Cl.  Burdach  II.  me  docuit. 

Paschali  tempore  anni  praeteriti  Halam  me  contuli, 
ibique  per  tria  semestria  hasce  frequentavi  scholas: 


Cl.  Krukenberg  de  pathologia  speciali;  Cl.  B Ia¬ 
sius  de  chirurgia,  akiurgia,  de  operationibus  ophthal- 
miatricis,  de  fracturis  luxatiouibusque  et  de  syndesmolo- 
gia;  Cl.  d’ Alton  de  anatomia;  Cl.  Niemeyer  de  arte 
obstetricia. 

Scholas  clinicas,  medicam  Cl.  Krukenberg  per 
annum  et  semestre,  chirurgicam  Cl.  Bias  i  i  per  annum, 
obstetriciam  Cl.  Niemeyer  per  semestre  freq uentayi. 

Quibus  viris  omnibus,  maxime  de  me  meritis,  ma¬ 
ximas  quas  possum  habeo  semperque  habebo  gratias. 

1. 

A 

i)iabetes  sanguinis  morbus,  non  renum. 

2. 

Blennorrhoea  nil  nisi  exitus  inflammationis. 

3. 

Strepitus  placentalis  non  semper  placentae 
seclem  indicat. 

4. 

Generatio  aequivoca  exsistit. 

5. 

Punctio  vesicae  urinariae  supra  symphysin 
ossium  pubis  instituta  ceteris  methodis 
praeferenda  est. 

6.  •  - 

Nullum  certum  virginitatis  signum  exstat. 

